Predkladacia správa

V súlade s ustanoveniami zmlúv o spoločných štátnych hraniciach, ktorými sú určené štátne hranice Slovenskej republiky so susednými štátmi je v kompetencii ministra vnútra predkladať vláde Slovenskej republiky návrh na vymenovanie a odvolanie predsedu slovenských delegácií hraničných komisií so susednými štátmi. 
	Uzneseniami vlády SR č. 78/1994, 346/1996, 14/1998 bol za člena a predsedu slovenských delegácií hraničných komisií so susednými štátmi vymenovaný Ing. Július Bečka. 
Menovaný odišiel k 1. aprílu 2010 do starobného dôchodku. Z toho dôvodu sa v predloženom materiáli navrhuje odvolať pána Júliusa Bečku z funkcie člena a predsedu slovenských delegácií hraničných komisií so susednými štátmi a vymenovať nového predsedu. 
Podľa § 9 zákona č. 211/2000 Z. z. o slobodnom prístupe k informáciám v znení neskorších predpisov sa navrhuje nezverejňovať údaje uvedené v životopise navrhovaného kandidáta na predsedu slovenských delegácií hraničných komisií so susednými štátmi.
Materiál nebol predložený na medzirezortné pripomienkové konanie v súlade s čl. 3.1.6 Metodického pokynu na prípravu a predkladanie materiálov na rokovanie vlády Slovenskej republiky vzhľadom na to, že ide o personálny návrh.
Predložený materiál nemá finančný, ekonomický ani environmentálny vplyv a nemá vplyv ani na zamestnanosť, podnikateľské prostredie a informatizáciu spoločnosti, preto sa doložka vplyvov nevyhotovuje.